हिमाचल प्रदेश में मिग-29 विमान हादसे का शिकार  
लाहौल-स्पीति के पास रात्रिकालीन उड़ान अभ्यास के दौरान यह विमान पहाड़ी से टकरा गया। पायलट की स्थिति के बारे में जानकारी नहीं मिली है।
हिमाचल प्रदेश में लाहौल-स्पीति के पास रात्रिकालीन उड़ान अभ्यास के दौरान एक मिग-29 लड़ाकू विमान पहाड़ी से टकराकर दुर्घटनाग्रस्त हो गया। हादसे के बाद पायलट की स्थिति के बारे में जानकारी नहीं मिली है। वायुसेना के अधिकारियों ने कहा कि शिमला से 400 किलोमीटर दूर चोकांग गांव में कल रात 8.30 बजे दुर्घटना घटी।  दिल्ली में वायुसेना के एक प्रवक्ता ने कहा कि विमान का मलबा और लापता पायलट का पता लगाने के लिए वायुसेना ने एक दल को रवाना कर दिया है। पश्चिमी वायु कमान के दो एमआईजी-29 विमानों ने अधिक ऊंचाई पर रात्रिकालीन उड़ान अभ्यास के लिहाज से आदमपुर से जालंधर की उड़ान भरी थी और एक मोड़ पर उनमें से एक विमान पहाड़ी से टकरा गया।  लाहौल-स्पीति के डीएसपी खजाना राम ने कहा कि उन्हें कल रात 11 बजे दुर्घटना के बारे में जानकारी मिली और बचाव दल तड़के तीन बजे तक मौके पर पहुंच गया। उन्होंने कहा कि चूंकि यह इलाका काफी ऊंचाई पर है, इसलिए मलबे को खोजने में कठिनाई आ रही है। वायुसेना ने कहा कि दूसरा विमान सुरक्षित लौट गया और अभ्यास को रद्द नहीं किया गया।  वायुसेना के लड़ाकू विमानों से जुड़ी इस साल की यह सातवीं और इस महीने की दूसरी दुर्घटना है। इससे पहले 7 अक्टूबर को राजस्थान के बाड़मेर जिले में उत्तरलाई हवाई अड्डे के पास एक मिग-21 विमान दुर्घटना का शिकार हो गया था, लेकिन उसका पायलट बच गया था।